Document ID: 32007D0074

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Δεκεμβρίου 2006
περί καθορισμού εναρμονισμένων τιμών αναφοράς απόδοσης για τη χωριστή παραγωγή ηλεκτρικής ενέργειας και θερμότητας κατ’ εφαρμογή της οδηγίας 2004/8/ΕΚ του Ευρωπαϊκού Συμβουλίου και του Κοινοβουλίου
[κοινοποιηθείσα υπό τον αριθμό Ε(2006) 6817]
(Κείμενο που παρουσιάζει ενδιαφέρον για τον ΕΟΧ)
(2007/74/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2004/8/EΚ του Ευρωπαϊκού Συμβουλίου και του Κοινοβουλίου για την προώθηση της συμπαραγωγής ενέργειας βάσει της ζήτησης για χρήσιμη θερμότητα στην εσωτερική αγορά ενέργειας και για την τροποποίηση της οδηγίας 92/42/EΚ (1), και ιδίως το άρθρο 4 παράγραφος 1,
Εκτιμώντας τα ακόλουθα:
(1)
Η Επιτροπή καθορίζει, κατ’εφαρμογή του άρθρου 4 της οδηγίας 2004/8/ΕΚ, εναρμονισμένες τιμές αναφοράς απόδοσης για τη χωριστή παραγωγή ηλεκτρικής ενέργειας και θερμότητας, οι οποίες αποτελούνται από πίνακα τιμών διαφοροποιημένων ανάλογα με υπεισερχόμενους παράγοντες, όπως το έτος κατασκευής και οι τύποι καυσίμου.
(2)
Σύμφωνα με το άρθρο 4 παράγραφος 1 της οδηγίας 2004/8/ΕΚ, η Επιτροπή διενήργησε τεκμηριωμένη ανάλυση. Από τις εξελίξεις στην καλύτερη διαθέσιμη και οικονομικώς δικαιολογημένη τεχνολογία, οι οποίες σημειώθηκαν κατά την περίοδο που καλύπτεται από την ανωτέρω ανάλυση, φαίνεται ότι στις εναρμονισμένες τιμές αναφοράς απόδοσης για τη χωριστή παραγωγή ηλεκτρικής ενέργειας θα πρέπει να γίνεται διάκριση ανάλογα με το έτος κατασκευής μιας μονάδας συμπαραγωγής. Επιπλέον, θα πρέπει να εφαρμοστούν στις εν λόγω τιμές αναφοράς διορθωτικοί συντελεστές σχετιζόμενοι με τις κλιματικές συνθήκες, επειδή οι θερμοδυναμικές παράμετροι της ηλεκτροπαραγωγής από καύσιμο εξαρτώνται από τη θερμοκρασία περιβάλλοντος. Επιπλέον, θα πρέπει να εφαρμοστούν στις ανωτέρω τιμές αναφοράς διορθωτικοί συντελεστές για αποτρεπόμενες απώλειες στο διασυνδεδεμένο ηλεκτρικό δίκτυο, ώστε να συνεκτιμηθεί η εξοικονόμηση ενέργειας που επιτυγχάνεται όταν λόγω της αποκεντρωμένης παραγωγής είναι περιορισμένη η χρήση του δικτύου.
(3)
Αντίθετα, η ανάλυση έδειξε ότι, ως προς τις εναρμονισμένες τιμές αναφοράς απόδοσης για τη χωριστή παραγωγή θερμότητας, δεν ήταν ανάγκη να γίνεται διάκριση ανάλογα με το έτος κατασκευής, επειδή η καθαρή ενεργειακή απόδοση των λεβήτων βελτιώθηκε ανεπαίσθητα κατά την περίοδο που καλύπτεται από την ανάλυση. Δεν απαιτήθηκαν διορθωτικοί συντελεστές σχετικοί με τις κλιματικές συνθήκες, επειδή οι θερμοδυναμικές παράμετροι της παραγωγής θερμότητας από καύσιμο δεν εξαρτώνται από τη θερμοκρασία περιβάλλοντος. Επιπλέον, δεν απαιτούνται διορθωτικοί συντελεστές για απώλειες θερμότητας στο δίκτυο, δεδομένου ότι η θερμότητα χρησιμοποιείται πάντοτε πλησίον του τόπου παραγωγής.
(4)
Οι εναρμονισμένες τιμές αναφοράς απόδοσης βασίστηκαν στις αρχές που αναφέρονται στο Παράρτημα III(στ) της οδηγίας 2004/8/ΕΚ.
(5)
Χρειάζονται σταθερές συνθήκες για τις επενδύσεις σε έργα συμπαραγωγής και συνεχής εμπιστοσύνη των επενδυτών. Υπό το πρίσμα αυτό, είναι ενδεδειγμένο να διατηρηθούν οι ίδιες τιμές αναφοράς σε μονάδα συμπαραγωγής για περίοδο δέκα ετών που κρίνεται εύλογα μακρόχρονη. Ωστόσο, λαμβανομένου υπόψη του κύριου στόχου της οδηγίας 2004/8/ΕΚ για την προώθηση της συμπαραγωγής ώστε να εξοικονομηθεί πρωτογενής ενέργεια, θα πρέπει να δοθεί κίνητρο για την ανακαίνιση παλαιότερων μονάδων συμπαραγωγής, ώστε να βελτιωθεί ο ενεργειακός τους βαθμός απόδοσης. Ως εκ τούτου, οι τιμές αναφοράς απόδοσης για την ηλεκτρική ενέργεια που είναι εφαρμόσιμες σε μια μονάδα συμπαραγωγής θα πρέπει να καταστούν αυστηρότερες από το ενδέκατο έτος μετά το έτος κατασκευής της μονάδας.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής συμπαραγωγής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Καθορισμός εναρμονισμένων τιμών αναφοράς απόδοσης
Οι εναρμονισμένες τιμές αναφοράς απόδοσης για τη χωριστή παραγωγή ηλεκτρικής ενέργειας και θερμότητας είναι αυτές που παρατίθενται αντιστοίχως στο Παράρτημα I και στο Παράρτημα II.
Άρθρο 2
Διορθωτικοί συντελεστές για τις εναρμονισμένες τιμές αναφοράς απόδοσης για τη χωριστή παραγωγή ηλεκτρικής ενέργειας
1. Τα κράτη μέλη εφαρμόζουν τους διορθωτικούς συντελεστές που παρατίθενται στο Παράρτημα III(α), ώστε να προσαρμόσουν τις εναρμονισμένες τιμές αναφοράς απόδοσης που παρατίθενται στο Παράρτημα I στις μέσες κλιματικές συνθήκες που επικρατούν σε κάθε κράτος μέλος.
Οι διορθωτικοί συντελεστές για τις μέσες κλιματικές συνθήκες δεν εφαρμόζονται στην τεχνολογία συμπαραγωγής που βασίζεται σε κυψέλες καυσίμου.
Εάν στο έδαφος κράτους μέλους τα επίσημα μετεωρολογικά στοιχεία δείχνουν διαφορές κατά 5 oC και πλέον στην ετήσια θερμοκρασία περιβάλλοντος, τα κράτη μέλη έχουν το δικαίωμα, υπό τον όρο ότι το κοινοποιούν στην Επιτροπή, να χρησιμοποιούν διάφορες κλιματικές ζώνες για τους σκοπούς του πρώτου εδαφίου, με τη χρήση της μεθόδου που παρατίθεται στο Παράρτημα III(β).
2. Τα κράτη μέλη εφαρμόζουν τους διορθωτικούς συντελεστές που παρατίθενται στο Παράρτημα IV ώστε να προσαρμόσουν τις εναρμονισμένες τιμές αναφοράς απόδοσης που παρατίθενται στο Παράρτημα I στις αποτρεπόμενες απώλειες στο διασυνδεδεμένο ηλεκτρικό δίκτυο.
Οι διορθωτικοί συντελεστές για αποτρεπόμενες απώλειες στο διασυνδεδεμένο ηλεκτρικό δίκτυο δεν εφαρμόζονται σε καύσιμα από ξύλο και σε βιοαέριο.
3. Στις περιπτώσεις που τα κράτη μέλη εφαρμόζουν αμφότερους τους διορθωτικούς συντελεστές που παρατίθενται στο Παράρτημα III(α) και εκείνους που παρατίθενται στο Παράρτημα IV, εφαρμόζουν πρώτα τους συντελεστές του Παραρτήματος III(α) και έπειτα εκείνους του Παραρτήματος IV.
Άρθρο 3
Εφαρμογή των εναρμονισμένων τιμών αναφοράς απόδοσης
1. Τα κράτη μέλη εφαρμόζουν τις εναρμονισμένες τιμές αναφοράς απόδοσης που παρατίθενται στο Παράρτημα I σχετικά με το έτος κατασκευής μιας μονάδας συμπαραγωγής. Οι εναρμονισμένες αυτές τιμές αναφοράς απόδοσης εφαρμόζονται επί 10 έτη από το έτος κατασκευής της μονάδας συμπαραγωγής.
2. Από το ενδέκατο έτος μετά το έτος κατασκευής της μονάδας συμπαραγωγής, εφαρμόζουν τις εναρμονισμένες τιμές αναφοράς απόδοσης οι οποίες, βάσει της παραγράφου 1, εφαρμόζονται σε μονάδα συμπαραγωγής ηλικίας 10 ετών. Οι εναρμονισμένες αυτές τιμές αναφοράς απόδοσης εφαρμόζονται για ένα έτος.
3. Για τους σκοπούς του παρόντος άρθρου, ως έτος κατασκευής μιας μονάδας συμπαραγωγής εκλαμβάνεται το ημερολογιακό έτος κατά το οποίο παρήγαγε για πρώτη φορά ηλεκτρική ενέργεια.
Άρθρο 4
Ανακαίνιση μονάδας συμπαραγωγής
Εάν μια υφιστάμενη μονάδα συμπαραγωγής ανακαινίζεται και η επενδυτική δαπάνη για την ανακαίνιση υπερβαίνει ποσοστό 50 % της επενδυτικής δαπάνης για την κατασκευή μιας συγκρίσιμης νέας μονάδας συμπαραγωγής, το ημερολογιακό έτος κατά το οποίο η ανακαινισμένη μονάδα συμπαραγωγής παρήγαγε για πρώτη φορά ηλεκτρική ενέργεια θεωρείται ως το έτος κατασκευής της για τους σκοπούς του άρθρου 3.
Άρθρο 5
Σύνθεση καυσίμων
Εάν η μονάδα συμπαραγωγής λειτουργεί με πολλά καύσιμα, οι εναρμονισμένες τιμές αναφοράς απόδοσης για τη χωριστή παραγωγή εφαρμόζεται αναλογικώς στον σταθμισμένο μέσο όρο του συνεισφερόμενου ενεργειακού περιεχομένου των διαφόρων καυσίμων.
Άρθρο 6
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 21 Δεκεμβρίου 2006.

Labels: 14